វគ្គផ្សព្វផ្សាយអំពីការអភិវឌ្ឍន៍ដីនិងគោលការណែនាំក្នុងវិស័យដីធ្លីជូនដល់ថ្នាក់ក្រោមជាតិនៅខេត្តពោធិ៍សាត់
Channel: Pursat Television
Date: 2019-07-11

ក្រសួងរៀបចំដែនដីនគរុបនីយកម្មនិងសំណង់ បានបើកវគ្គផ្សព្វផ្សាយស្តីពីការអភិវឌ្ឍន៍ដីនិងគោលការណែនាំក្នុងវិស័យ ដីធ្លីនគរូបនីយកម្មនិងសំណង់ជូនដល់អាជ្ញាធរ មន្ត្រីជំនាញថ្នាក់ក្រោមជាតិ និងអ្នកអភិវឌ្ឍអចលនវត្ថុ ទូទាំងខេត្តពោធិ៍សាត់ ចំនួន១៥០នាក់នាព្រឹកថ្ងៃទី១១ខែកក្កដាឆ្នាំ២០១៩នៅសណ្ឋាគារពោធិ៍សាត់សេនជូរី។
 លោក ចេង ឡៃ អភិបាលរងនៃគណអភិបាលខេត្តពោធិ៍សាត់ បានថ្លែងអំណរគុណដល់ថ្នាក់ដឹកនាំក្រសួងរៀបចំដែនដី នគរូបនីយកម្ម និងសំណង់ដែលបានចុះមកធ្វើការផ្សព្វផ្សាយស្តីពីការអភិវឌ្ឍន៍ដីនិងគោលការណែនាំក្នុងវិស័យដីធ្លី នគរូបនីយកម្ម និងសំណង់ជូនដល់អាជ្ញាធរស្រុក ក្រុង ឃុំ សង្កាត់មន្ត្រីជំនាញនិងអ្នកពាក់ព័ន្ធក្នុងខេត្តពោធិ៍សាត់ ក្នុងគោលបំណងបង្កើនសមត្ថ ភាពចំណេះដឹងនិងជំនាញបន្ថែមទៀត។ ក្នុងនាមរដ្ឋបាលខេត្តបានសំណូមពរដល់សិក្ខាកាមទាំងអស់ផ្តោតការយកចិត្តទុកដាក់ស្តាប់នូវរាល់ការធ្វើបទបង្ហាញបានជាទុនសម្រាប់យកទៅអនុវត្តក្នុងមូលដ្ឋានរបស់ខ្លួនឲ្យមានប្រសិទ្ធិភាពនិងតម្លាភាព។
 ឯកឧត្តមបណ្ឌិត ថេង ច័ន្ធសង្វារ រដ្ឋលេខាធិការ តំណាងឯកឧត្តម ជា សុផារ៉ា ឧបនាយករដ្ឋមន្ត្រី រដ្ឋមន្ត្រីក្រសួង រៀបចំ ដែនដី នគរូបនីយកម្មនិងសំណង់ បានថ្លែងថា ឆ្នាំ២០១៩គឺជាឆ្នាំទី១នៃការអនុវត្តកម្មវិធីកំណែទម្រង់ដែលបានកំណត់នៅក្នុងយុទ្ធ សាស្ត្រចតុកោណដំណាក់កាលទី៤របស់រាជរដ្ឋាភិបាលកម្ពុជា ក្នុងនោះការពង្រឹងការគ្រប់គ្រងនគរូបនីយកម្មជាគោលដៅយុទ្ធ សាស្ត្រក្នុងការអភិវឌ្ឍន៍ទីក្រុង ដើម្បីឲ្យមាន បរិស្ថានល្អ សម្រាប់ការរស់នៅនិងមានសោភ័ណភាព។ឯកឧត្តមបានឲ្យដឹងថា ក្រសួងសម្រេចការងារចុះបញ្ជីដីធ្លីគិតត្រឹមដំណាច់ខែមិថុនាឆ្នាំ២០១៩បានផ្តល់ជូនប័ណ្ណកម្មសិទ្ធិដីធ្លីចំនួន៥.២៨១.៥៤៧ប័ណ្ណ ស្មើនឹង៧៥,៤៥%នៃក្បាលដីប្រមាណ៧លានក្បាលដីនិងកំពុងជម្រុញដល់រដ្ឋបាលរាជធានី ខេត្តទាំង២៥ដើម្បីឈានទៅបញ្ចប់ ការចុះបញ្ជីដីធ្លីទាំង៧លានក្បាលដីក្នុងឆ្នាំ២០២១។ ក្រៅពីនោះក៏បានចាត់វិធានការទប់ស្កាត់ការទន្ទ្រានរំលោភបំពានដីរដ្ឋគ្រប់រូប ភាព ផ្អាកការធ្វើចរន្តការផ្ទេរកម្មសិទ្ធដីធ្លីក្នុងតំបន់ដែលមានវិវាទនិងមិនទាន់ដោះស្រាយចប់ ដើម្បីផ្តល់ភាពយុត្តិធម៌ដល់ប្រជាពល រដ្ឋដែលរងគ្រោះពិតប្រាកដ។ដោយមើលឃើញពីបញ្ហាប្រឈមពាក់ព័ន្ធនឹងវិស័យដីធ្លី នគរូបនីយកម្មនិងសំណង់នោះក្រសួងបាន ដាក់ចេញនូវគោលការណែនាំឲ្យអាជ្ញាធរដែនដីនិងមន្ត្រីជំនាញដូចជាការពង្រឹងការគ្រប់គ្រង ថែរក្សាដីរដ្ឋ ការពារបង្គោលប្រឹថពីវិ ភាគគ្រប់ប្រភេទដែលបានកសាងរួច អនុវត្តប្លង់ហេដ្ឋារចនាសម្ព័ន្ធដែលបម្រើឲ្យការងារចុះបញ្ជីដីធ្លីដាច់ដោយដុំ និងគំនូសប្លង់ ទីតាំងដីសម្រាប់បំពេញបែបបទផ្ទេរសិទ្ធិកាន់កាប់អចលនទ្រព្យមិនទាន់ចុះបញ្ជី។តាមរយៈកម្មវិធីផ្សព្វផ្សាយនេះឯកឧត្តម សូមឲ្យ សិក្ខាកាមទាំងអស់ត្រូវយកចិត្តទុកដាក់តាមដាន ក្រេបជញ្ជក់ចំណេះដឹង ពីវាគ្មិន និងចូលរួមលើកជាសំណួរឲ្យបានផុលផុស ដើម្បី ពង្រឹងពុទ្ធិ ចំណេះដឹង មានសមត្ថភាពគ្រប់គ្រាន់ក្នុងការចូលរួមអនុវត្តប្រកាស និងគោលការណែនាំទាំងនេះឲ្យបានជោគជ័យនិង មានប្រសិទ្ធភាពខ្ពស់ សំដៅលើកកម្ពស់ការផ្តល់សេវាសាធារណជូនប្រជាពលរដ្ឋឲ្យកាន់តែល្អប្រសើរឡើង៕
ស្ងួន ឈឿន ពោធិ៍សាត់